  Виталий Пронин Кун услугаос сётонъя портал та бордын али гижысь-пиньысь тырше. Электронной дневниклы телефонын учкыны версизэ лэсьтон матысь дыре йылпумъяськоз.Информатизацияя но связья агентстволэн кивалтӥсез Михаил Фоминов ивортэмъя, туннэ портал калыклы ӵектэ ог 200 пӧртэм услугаоссэ. Матысь дыре та лыдпус уз буды. Агентство бадӟымгес саклык висъялоз порталлэсь ӟечлыксэ ӝутонлы. Калык доры юрттэт ӝог но янгышъёстэк вуыны кулэ.- Кылсярысь, ми порталлэсь туссэ син шоры йӧтымонгес каромы, эскерон ортчытомы, макем со шаплы ужа, электронной дневниклы телефонын учкыны версизэ лэсьтонмес йылпумъяломы, - валэктӥз Михаил Александрович.Туннэ нуналлы республикаямы 60 процентэз улӥсьёс - 1 миллион 227 сюрс адями -  гожтӥськемын порталэ. Лыдпус адӟем карымон - Россиысь улосъёс пӧлын та ласянь Удмуртия 7-тӥ интыын мынэ. Гожтӥськыны мылкыд карисьёсты ӝог пусъён понна порталын усьтэмын 570 пункт. Отчы пырась-потасьёс лачак - Россиын шаермы та ласянь 6-тӥ интые потӥз. Кун услугаосты Интернет пыр ӵемгес учко Ижын, Глазовын, Воткаын, Сарапулын, Можгын улӥсьёс - котькуд минутлы быдэ 2 куно луэ. Азьло аръёсы сямен ик, туэ но калык ӵем гожтӥське эмъясь доры, нылпи садэ путёвкалы вазиське.Ольга Корепанова Туспуктэм: Sevstory.ru     